กสิกรไทยคาดหุ้นสัปดาห์หน้าปรับขึ้นต่อ
กสิกรไทยคาดหุ้นไทยสัปดาห์หน้าปรับขึ้นต่อจากทุนนอกหนุน-จับตาเสื้อแดง
20 มี.ค. 2553

กสิกรไทยคาดหุ้นไทยสัปดาห์หน้าปรับขึ้นต่อจากทุนนอกหนุน-จับตาเสื้อแดง
บล.กสิกรไทย และบริษัทศูนย์วิจัยกสิกรไทย จำกัด มองแนวโน้มในสัปดาห์หน้า (22-26 มี.ค.) ดัชนีหุ้นไทยมีโอกาสแกว่งตัวในทิศทางขาขึ้น จากอานิสงส์เงินทุนไหลเข้ามายังภูมิภาคเอเชีย ที่นำโดยจีน รวมถึงแรงหนุนปัจจัยพื้นฐานทางเศรษฐกิจในประเทศ ขณะที่ ปัจจัยการเมืองยังคงเป็นประเด็นที่นักลงทุนติดตามอย่างใกล้ชิดต่อไป 
สำหรับปัจจัยต่างประเทศที่ควรจับตา ได้แก่ ทิศทางค่าเงินดอลลาร์ฯ ความเคลื่อนไหวของราคาน้ำมันและสินค้าโภคภัณฑ์ การปรับตัวของตลาดหุ้นภูมิภาค การรายงานตัวเลขเศรษฐกิจที่สำคัญโดยเฉพาะของสหรัฐฯ จีน และยุโรป 
ทั้งนี้ บล.กสิกรไทย  คาดว่า ดัชนีจะมีแนวรับที่ 770-765 ขณะที่แนวต้านคาดว่าจะอยู่ที่ 780 และ 790 ตามลำดับ
ในสัปดาห์ที่ผ่านมา  ดัชนีหุ้นไทยปิดบวกสู่ระดับสูงสุดในรอบเกือบ 21 เดือนนับจากสิ้นเดือนมิ.ย.51 ด้วยแรงซื้อจากนักลงทุนต่างชาติ โดยดัชนีหุ้นไทยปิดที่ 774.59 จุด ปรับตัวเพิ่มขึ้น 5.62% จาก 733.34 จุด ในสัปดาห์ก่อนหน้า และ 5.45% จาก 734.54 จุด ณ สิ้นปี 2552 
ขณะที่มูลค่าการซื้อขายรวมทั้งสัปดาห์เพิ่มขึ้น 73.76% จาก 78,153.35 ล้านบาท ในสัปดาห์ก่อนหน้า มาอยู่ที่ 135,799.06 ล้านบาท คิดเป็นมูลค่าการซื้อขายเฉลี่ยต่อวันที่เพิ่มขึ้นจาก 15,630.67 ล้านบาทในสัปดาห์ก่อน มาอยู่ที่ 27,159.81 ล้านบาท 
โดยนักลงทุนต่างชาติ นักลงทุนสถาบัน และบัญชีบริษัทหลักทรัพย์ ซื้อสุทธิที่ 11,553.48 ล้านบาท 2,032.56 ล้านบาท และ 1,989.74 ล้านบาท ตามลำดับ ขณะที่นักลงทุนรายย่อยขายสุทธิที่ 15,575.78 ล้านบาท